TARYBOS REGLAMENTAS (EB) Nr. 293/2005
2005 m. vasario 17 d.
iš dalies keičiantis Reglamentą (EB) Nr. 866/2004 dėl režimo pagal Stojimo akto 10 protokolo 2 straipsnį dėl žemės ūkio ir lengvatų liniją kertantiems asmenims
EUROPOS SĄJUNGOS TARYBA,
atsižvelgdama į 2003 m. Stojimo akto 10 protokolą dėl Kipro (1), ypač į jo 2 straipsnį,
atsižvelgdama į minėto Stojimo akto 3 protokolą dėl Jungtinės Didžiosios Britanijos ir Šiaurės Airijos Karalystės suverenių bazių teritorijų Kipre (2), ypač į jo 6 straipsnį,
atsižvelgdama į Komisijos pasiūlymą,
kadangi:
(1)
Tarybos reglamente (EB) Nr. 866/2004 (3) yra nustatytos konkrečios taisyklės, susijusios su prekėmis, paslaugomis ir asmenimis, kertančiais liniją, skiriančią teritorijas, kurių veiksmingai nekontroliuoja Kipro Respublikos Vyriausybė, ir teritorijas, kurias Kipro Respublikos Vyriausybė veiksmingai kontroliuoja.
(2)
Atsižvelgiant į patirtį, įgytą nuo to reglamento įsigaliojimo datos, reikėtų sušvelninti kai kurias lengvatas liniją kertantiems asmenims bei palengvinti prekybą tam tikromis žemės ūkio prekėmis.
(3)
Todėl Reglamentas (EB) Nr. 866/2004 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 866/2004 iš dalies keičiamas taip:
1)
4 straipsnis iš dalies keičiamas taip:
a)
2 dalis pakeičiama taip:
„2. Šioms prekėms, nurodytoms 1 dalyje, nereikalaujama muitinės deklaracijos. Joms netaikomi muitai ar tolygaus poveikio mokesčiai, išskyrus atvejus, kai už jas priklauso eksporto kompensacija arba joms yra taikomos intervencinės priemonės.
Nukrypstant nuo pirmosios pastraipos, Komisija gali, vadovaujantis pagal bendrą žemės ūkio politiką įsteigto atitinkamo vadybos komiteto tvarka, nustatyti lengvatines sąlygas ir tvarką produktams, kai už juos priklauso eksporto kompensacija arba jiems yra taikomos intervencinės priemonės.
Siekiant užtikrinti veiksmingą kontrolę, per liniją pervežami kiekiai yra registruojami.“
b)
9 dalis pakeičiama taip:
„9. Gyvų gyvūnų ir gyvūninės kilmės produktų, kuriems taikomi Bendrijos veterinarijos reikalavimai, judėjimas per liniją draudžiamas. Šie draudimai konkretiems gyviems gyvūnams arba gyvūninės kilmės produktams gali būti panaikinti Komisijos sprendimais, nustatančiais prekybai taikomas sąlygas, kurios yra priimtos Europos Parlamento ir Tarybos reglamento (EB) Nr. 178/2002 (4) 58 straipsnio 2 dalyje nustatyta tvarka.
2)
6 straipsnis pakeičiamas taip:
„6 straipsnis
1. Tarybos direktyva 69/169/EEB (5) netaikoma, bet liniją kertančių asmenų prekėms asmeniniame bagaže netaikomas apyvartos mokestis ir akcizas, jei jos yra nekomercinio pobūdžio, ir visa jų vertė yra ne didesnė kaip 135 EUR vienam asmeniui.
2. Kiekybinės normos, kurioms netaikomas apyvartos mokestis bei akcizas, yra 40 cigarečių ir 1 litras alkoholinių gėrimų, skirtų asmeniniam vartojimui.
3. Atleidimas nuo 2 dalyje minėtų prekių apyvartos mokesčio ir akcizo netaikomas jaunesniems kaip 17 metų liniją kertantiems asmenims.
4. Neviršijant 2 dalyje nustatytų kiekybinių normų, nustatant 1 dalyje nurodytą lengvatą į 2 dalyje išvardytų prekių vertę neatsižvelgiama.
5. Kipro Respublika, gavusi Komisijos pritarimą, siekdama spręsti rimtus trukdymus konkrečiame jos ekonomikos sektoriuje, kilusius dėl liniją kertančių asmenų plataus naudojimosi lengvatomis, gali nukrypti nuo 6 straipsnio 1 dalies ne ilgesniam kaip trijų mėnesių laikotarpiui.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. vasario 17 d.